ชูตราสารหนี้สั้นรอกนง.
แอสเซท พลัสคาด กนง.ขึ้นดอกเบี้ยครึ่งปีหลัง แนะลงทุนสั้น 3-6 เดือน
25 เม.ย. 2555

แอสเซท พลัสคาด กนง.ขึ้นดอกเบี้ยครึ่งปีหลัง แนะลงทุนสั้น 3-6 เดือน
น.ส.ฤดี ปติอารยกุล ผู้จัดการกองทุนอาวุโส บริษัทหลักทรัพย์จัดการกองทุนแอสเซท พลัส (บลจ.แอสเซท พลัส) เปิดเผยว่า คาดว่าครึ่งปีหลังอัตราเงินเฟ้อจะปรับตัวเพิ่มขึ้น ส่งผลต่ออัตราดอกเบี้ยในประเทศ เนื่องจากความต้องการบริโภคภายในประเทศที่เพิ่มขึ้นหลังเกิดอุทกภัย การปรับค่าจ้างขั้นต่ำ รวมถึงต้นทุนของภาคธุรกิจและครัวเรือนที่เพิ่มขึ้นจากราคาน้ำมัน
“คณะกรรมการนโยบายการเงิน (กนง.) คงปรับขึ้นดอกเบี้ยนโยบายในครึ่งปีหลัง ซึ่งทำให้นักลงทุนกังวลผลตอบแทนของตราสารหนี้ในระยะถัดไป” น.ส.ฤดี กล่าว 
บริษัทเน้นขายกองทุนตราสารหนี้ระยะสั้น 3-6 เดือน เพื่อไม่เสียโอกาสหากดอกเบี้ยขึ้น โดยวันที่ 25 เม.ย.นี้ เปิดขายและรับซื้อคืนรอบใหม่กองทุนเปิดแอสเซท พลัสทวีเงินออม 1 ลงทุน 3 เดือน ผลตอบแทนประมาณ 3.15% ต่อปี วันที่ 26 เม.ย.นี้ ขายกองทุนพันธบัตรคุ้มครองเงินต้น 3M1 3 เดือน ผลตอบแทน 2.85% ต่อปี 
บลจ.กรุงไทย ขายกองทุนเปิดกรุงไทยธนทรัพย์ บี 34 วันที่ 26 เม.ย.-2 พ.ค.นี้ อายุ 3 เดือน ผลตอบแทน 3% ต่อปี ส่วนกองทุนเปิดธนชาต Fixed Income15 ขายถึงวันที่ 30 เม.ย.นี้ 6 เดือน ผลตอบแทน 3.30% ต่อปี